題福州黄蘗山確禪師息老堂
作者：劉弇
朝代：宋

paragraphs: 頃來法席如師少，老去生涯似此無。
直寄天年謾龜鶴，聊收化日到桑榆。
蒼環作抱三臺壯，縞带明空一水紆。
時拂東齋壞雲衲，更開南粵隠居圖。
買山支遁初無費，示疾維摩本不徒。
夜雨龍腥飛別澗，晝烟禽哢落高梧。
齋餘短捉清生麈，坐久柔團暖稱蒲。
三樂榮期猶俗物，二毛潘岳信拘儒。
禪林彪虎新眠熟，覺海烏藤舊攪枯。
不學昔人悲唾遠，已將茲世脫魚濡。